Projekat „Svijet potencijalno darovite djece“

Dječjem klubu „Tratinčica“ odobren je projekat pod nazivom „Svijet potencijalno darovite djece“, sufinanciran od strane Koprivničko-križevačke županije.  
Poznato je da potencijalno darovita djeca pripadaju kategoriji djece s posebnim potrebama, ali nažalost ne postoji dovoljno razvijena svijest o važnosti poticanja tog potencijala i mijenjaju pristupa u radu sa njima. U ranoj dobi djeca iskazuju uglavnom potencijalnu darovitost koja se još ne očituje u potpunosti kao zrela, produktivna darovitost. Stoga je iznimno važno u ranom djetinjstvu svoj djeci, pa tako i darovitoj, osigurati što stimulativnije okruženje.
U sklopu projekta provest će se tri radionice za odgojitelje i stručne suradnike dječjih vrtića u Koprivnici, Križevcima i Đurđevcu. 
Cilj projekta je poticanje izobrazbe i brige o potencijalno darovitoj djeci kroz stvaranje stimulativnog okruženja unutar ustanova predškolskog odgoja i obrazovanja. Stimulativno okruženje je okruženje u kojem se rad ostvaruje sukladno potrebama i interesima djece te se na taj način potiče razvoj njihova potencijala. Osim navedenog, radi se i na prevenciji emocionalnih teškoća i neprihvatljivih ponašanja djece. Cilj se ostvaruje kroz educiranje odgojitelja o:

1. terminu darovitosti te razlici bistre i darovite djece

2. osobinama, vještinama i potrebama potencijalno darovite djece

3. različitim načinima individualnog i grupnog rada s potencijalno darovitom djecom

Cilj projekta je i poticanje volonterstva te razvoj mreže s ustanovama predškolskog odgoja i obrazovanja radi kasnije suradnje na projektima različite tematike. 
Održivost projekta, između ostalog, vidimo u održavanju igraonica za potencijalno darovitu djecu. 

